ออมสินให้กู้ฉุกเฉินดบ.0%
ช่วยน้ำท่วมครอบครัวละ 5 หมื่น ธกส.เตรียมจ่ายชดเชยไร่ละ 1,111 บาท
11 ต.ค. 2559

ช่วยน้ำท่วมครอบครัวละ 5 หมื่น ธกส.เตรียมจ่ายชดเชยไร่ละ 1,111 บาท
ออมสินช่วยบรรเทาภัยน้ำท่วม ให้วงเงินกู้ฉุกเฉิน 5 หมื่น ชำระ 5 ปี ปลอดดอกเบี้ย 1 ปี
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้ออกมาตรการสินเชื่อเงื่อนไขผ่อนปรนแก่ลูกค้าและประชาชนที่ประสบภัยน้ำท่วม โดยจะให้กู้ครอบครัวละไม่เกิน 5 หมื่นบาท ผ่อนชำระไม่เกิน 5 ปี ไม่คิดดอกเบี้ยเป็นเวลา 1 ปี (ดอกเบี้ย 0% ในปีแรก) ปีที่ 2-5 คิดดอกเบี้ยปกติคือ 1% ต่อเดือน สามารถใช้บุคคลค้ำประกัน 2 คน หรือบรรษัทประกันสินเชื่ออุตสาหกรรมขนาดย่อม (บสย.) ค้ำประกัน
ทั้งนี้ ผู้กู้นำเงินไปบรรเทาความเดือดร้อนจากภัยน้ำท่วม หรือซ่อมแซมที่อยู่อาศัย ซ่อมแซมหรือซื้ออุปกรณ์เพื่อการประกอบอาชีพที่เสียหาย รวมทั้งใช้เป็นเงินทุนในการประกอบอาชีพภายหลังน้ำลด
นอกจากนี้ ลูกค้าสินเชื่อทุกประเภทที่ได้รับผลกระทบจากภัยน้ำท่วม ออมสินจะพักชำระหนี้เงินต้นไม่เกิน 2-3 ปี หรือชำระเงินต้นบางส่วนไม่เกิน 2 ปี หรือระหว่างพักชำระเงินต้น ให้ชำระเงินงวดไม่น้อยกว่าดอกเบี้ยปกติ 100% หรือชำระดอกเบี้ยปกติไม่น้อยกว่า 50% หรือขยายเวลาเท่ากับระยะเวลาพักชำระเงินต้น หรือไม่เกิน 2 เท่า ของระยะเวลาคงเหลือตามสัญญากู้หรือสัญญาปรับปรุงโครงสร้างหนี้ แต่ต้องไม่เกิน 20 ปี ทั้งนี้ลูกค้าต้องได้รับการอนุมัติและจัดทำนิติกรรมสัญญาให้แล้วเสร็จภายในเดือน ธ.ค. 2559
นายภิรมย์ สุขประเสริฐ รองผู้จัดการธนาคารเพื่อการเกษตรและสหกรณ์การเกษตร หรือ ธ.ก.ส. กล่าวว่า ธ.ก.ส. และบริษัทประกันภัยอยู่ระหว่างการพิจารณาการจ่ายเบี้ยประกันภัยให้เกษตรกรที่เข้าโครงการประกันภัยพืชผลปี 2559/2560 ล่าสุดกระทรวงมหาดไทยพบเกษตรกรที่ได้รับความเสียหายจากน้ำท่วม 5,427 หมู่บ้าน ขณะนี้อยู่ระหว่างสำรวจว่ามีเกษตรกรที่ทำประกันภัยพืชผล 1.5 ล้านราย มีกลุ่มใดที่อยู่ที่ในพื้นที่ที่ผู้ว่าราชการจังหวัดประกาศเป็นเขตภัยพิบัติ ซึ่งจะได้รับเงินชดเชยค่าสินไหมจากบริษัทประกันไร่ละ 1,111 บาท ภายในสิ้นเดือนนี้ ส่วนเกษตรกรที่ไม่ได้อยู่ในพื้นที่ประกาศภัยพิบัติจะให้ความช่วยเหลือเป็นรายแปลง
ทั้งนี้ เกษตรกรที่ได้รับความเสียหายทุกรายและอยู่ในพื้นที่ภัยพิบัติจะได้รับเงินช่วยเหลือจากกระทรวงมหาดไทยอีกไร่ละ 1,113 บาท และกระทรวงเกษตรและสหกรณ์เตรียมจ่ายเงินช่วยเหลือเกษตรกรเพิ่มเติมอีกด้วย